'n Droom bewaarheid . . . | News24
'n Droom bewaarheid . . .
PADLANGS wat vanjaar 10 jaar oud is, het 'n nuwe blaadjie omgeslaan, én 'n nuwe paadjie ingeslaan.
Padlangs se nuwe deure het op 2 September 2016 by hul nuwe perseel geopen - skaars 500m vanaf die ou gebou.
"Ek het vir jare oor die laaste dag by die ou gebou gewonder . . . hoe dit sal voel . . . hoe ék sal voel. Ek is dankbaar vir 'n dekade met sy mooi en sy hartseer wat ons in die ou gebou beleef het," sê Padlangs-eienaar Heidi Muller.
"Ek het die ou deure die laaste keer agter my toegemaak . . . en dit was okay. Ek sien uit om 'n nuwe hoofstuk in 'n skoon boek te skryf. Om letterlik 'n nuwe paadjie te stap . . . sommer net Padlangs."
Waarom die trek?
Die ou gebou waaruit Padlangs vir byna 10 jaar besigheid bedryf het, is moeg.
"Ek sien die gebou as 'n statige ou dame wat nou gereed is om af te tree, en ons gun haar die rus," sê Heidi. "Met die ouderdom het die kwale begin – en dit was finansieel net nie haalbaar om die ou dame te onderhou nie. Die hoofpad-verkeer wat minder as 6m van die hoofingang van die gebou is, was toenemend 'n risiko.
"Dit was 'n uitgemaakte saak: of Padlangs sluit sy deure of ons kry 'n nuwe perseel."
Volgens Heidi is die nuwe perseel 'n gebedsverhoring. "Ek sien die Here se hand in elke tree van hierdie pad. Die ondersteuning van klante kry is 'n bevestiging hiervan."
'n Opwindende tyd
Heidi vertel die lekkerste van die voorafbeplanning en trek was die mense in haar span.
"Ek het seker die beste man waarvoor 'n vrou kan vra. Jaco is hart en siel deel van Padlangs en my bors swel as ek sien hoe trots hy op alles is. My kinders raak so tussen alles deur groot en dit maak my hart bly om te sien dat hulle dit geniet om by Padlangs te wees," sê sy.
"Arthur Joubert was ons kontrakteur en ek sal enigiets onder die son aanpak solank hy en sy span dit bou. Ek het die dierbaarste vriendinne en familie wat raad gegee het, kos aangedra het, help trek, uitpak en verf het. My personeel is die ruggraat van Padlangs en sonder hulle was niks hiervan moontlik nie. Letterlik elke komponent - vanaf die elektrisiteit tot die advertensieborde – elke diensverskaffer waarmee ons gewerk het was tops en het kwaliteitdiens gelewer."
Die nuwe Padlangs
Die nuwe Padlangs is oop en ruim en bied 'n asemrowende uitsig oor die vallei en omliggende berge.
Gaste kan heerlike kos op 'n ruim stoep geniet. Padlangs bied nou 'n lieflike speelplek vir kinders - byna so groot soos 'n rugbyveld. Swaaie, 'n sandpit, pophuis, wipplank en ander klou-apperate word deur 'n fietspaadjie omring. Padlangs voorsien skopfietse vir die kleintjies en vir ouer kinders. Die motorpaadjie vir miniatuur motors en trekkers is 'n reuse trekpleister om nie van hul waterplonsblad (spashpad) te praat nie. Ouers kan by-voorbaat 'n swembroek en sonblok inpak, want oud en jonk kan hier baljaar. Selfs 'n baba wat pas begin sit het, is veilig in die water.
Vir kouer dae het hulle 'n binne-speelarea met houtspeelgoed toegerus.
Elke hoekie by die nuwe Padlangs is iets besonders. Die winkel spog steeds met die lekkerste tuisgebak en konfyte, asook unieke geskenke.
Die tikkie nostalgie waarvoor Padlangs bekend is, is orals te sien.
"Padlangs is wyd en syd bekend vir sy heerlike kos en niks het verander nie – inteendeel ons het die heerlikste kombuis waarin ons met groter liefde kosmaak," sê Heidi.
"Die nuwe Padlangs het 'n pragtige tuin wat ons van die vorige eienaar, tannie Doreen Vlok, geërf het. Met die hulp van Joanie de Vos het ons spogtuin voëltjies (en feëtjies). Die tafels onder die bome is my gunsteling. Ons het 'n binnehof met 'n kaggel/buitebraai en 'n sitstel wat ideaal vir 'n klein verjaarsdagfunksie of vergadering is."
Die restaurant binne het 'n kaggel en kan 45 persone akkommodeer, waar die buite-area tot 90 mense kan akkommodeer.
Oud en jonk kan lekker met die reuse skaakstel in die tuin speel. Daar word spesiaal vir fietsryers voorsiening gemaak. Motorfietse en fietse het hul eie spesiale parkering.